Pe pagina de facebook a comunităţii „Vă vedem din Sibiu”, protestatarii au anunţat, sâmbătă, că vor pleca marţi, 30 ianuarie, la Parlamentul European, pentru a reprezenta societatea civilă în cadrul unei expoziţii anticorupţie numită „România în stradă: vrem justiţie, nu corupţie”.

„Sibiu-Bruxelles, 1904 km. Îi vom trăbate marţi, când vom duce spiritul #vavedemdinsibiu în Parlamentul European. Am primit o invitaţie care ne obligă şi ne onorează. Suntem gata de drum şi pregătiţi pentru o experienţă pe care o vom povesti aici în zilele care urmează. Fiţi cu ochii pe noi când noi stăm cu ochii pe ei! În intervalul 30 ianuarie - 1 februarie, o parte din protestatarii „vavedem din Sibiu” pleacă la Bruxelles, pentru a reprezenta societatea civilă în cadrul unei expoziţii anticorupţie, "România în stradă: vrem justiţie, nu corupţie””, anunţă cei care protestează în faţa PSD Sibiu din 10 decembrie.

Potrivit acestora, la Bruxelles se vor întâlni cu europarlamentari, reprezentanţi ai societăţii civile şi ai protestelor anticorupţie româneşti, membri ai diasporei din Bruxelles şi jurnalişti.

„Este o oportunitate extraordinară pentru noi de a ne face cunoscut protestul în tăcere din Sibiu, care durează de mai bine de o lună: prin minunatele fotografii ale lui Rareş Helici, fotograful nostru minunat şi dedicat, prin discuţiile cu reprezentanţi ai PE sau alte personalităţi de la faţa locului dar şi prin organizarea unei Agore”, mai spun cei de la „Vă Vedem din Sibiu”.

Falsmob-ul „Vă vedem din Sibiu” este organizat din 10 decembrie 2017, zilnic, în faţa sediului PSD Sibiu, într-o zonă pe care au delimitat-o şi au numit-o „Zonă Liberă de Corupţie”. Organizatorii au lipsit de la protest doar câteva zile, de sărbători.